༄༅། །རྡོ་རྗེ་ཕུར་པ་ཡང་གསང་བླ་མེད་ལས། ཚར་གཅོད་མེའི་ལས་སྦྱོར་བལྟས་ཆོག་ཏུ་བཀོད་པ་གདུག་པ་ཀུན་སྲེག་ཅེས་བྱ་བ་བཞུགས་སོ། །

རྡོ་རྗེ་ཕུར་པ་ཡང་གསང་བླ་མེད་ལས། ཚར་གཅོད་མེའི་ལས་སྦྱོར་བལྟས་ཆོག་ཏུ་བཀོད་པ་གདུག་པ་ཀུན་སྲེག་ཅེས་བྱ་བ། ན་མོ་གུ་རུ་མཧཱ་ཀྲོ་དྷ་ཤྲཱི་ཧེ་རུ་ཀ་ཡ། ཆེ་བཙན་ཁྲོ་རྒྱལ་ཀུན་གྱི་སྟོབས་འདུས་པའི། །འཕྲིན་ལས་དྲག་པོ་དུས་མཐའི་མེ་དཔུང་གིས། །བདུད་དང་ལོག་འདྲེན་ཚང་ཚིང་སྐད་ཅིག་ལ། །སྲེག་མཛད་འཇིགས་བྱེད་འབར་བ་ཆེན་པོར་འདུད། །དེ་ཡི་ཕྲིན་ལས་རྒྱུད་ལུང་ལས། མངོན་སྤྱོད་གཙོར་བསྟན་དེར་མཐའ་ཡང༌། །མེ་ཡིས་ལས་ལ་ཐུག་པའི་ཕྱིར། །སྲེག་པ་ཧོཾ་གིས་ལས་རིམ་བཤད། །དེའང་རྩ་ཐུང་ལས། རྡོ་རྗེ་མེ་དབལ་སྙིང་བསྲེགས་ནས། །ཞེས་པའི་བསྟན་དོན་ཕྱོགས་གཅིག་པར་མེའི་ལས་སྦྱོར་ཕན་འདོགས་དང་ཚར་གཅོད་གཉིས་སུ་གསུངས་པའི་སྔ་མ་ནི་གཞན་དུ་བཤད་ཟིན་ལ། འདིར་དགྲ་བགེགས་ཚར་གཅོད་དྲག་པོའི་ཧོཾ་གྱིས་སྦྱོར་བ་འགོད་པ་ལ་གསུམ། སྔོན་འགྲོ་ཉེར་བསྡོགས་བྱ་བ། དངོས་གཞི་ལས་ཀྱི་ཁྲིགས། རྗེས་མཐའ་སྡུད་བཤད་པའོ། །དང་པོ་ནི། འདི་ཉིད་ཀྱི་བསྙེན་སྒྲུབ་མཐར་སོན་ཅིང་ཀུན་རྫོབ་བྱང་ཆུབ་སེམས་ཀྱི་ཀུན་ནས་བསླངས་ཏེ། ཉམས་པ་བདུན་ལྡན་སོགས་བསྒྲལ་འོས་ཀྱིས་ཡུལ་ལ་ཞེ་སྡང་དྲག་པོའི་རྣོ་ངར་དང་ལྡན་པའི་སྔགས་པས། དུར་ཁྲོད་སོགས་དྲག་པོའི་ལས་ལ་བསྔགས་པའི་ས་གཞིར་ནག་ལ་རྩུབ་པ། ལོ་ཟླ་ཚེས་གྲངས་དུས་ཚོད་རྩུབ་ཅིང་གཟའ་སྐར་འཕྲོད་སྦྱོར་ངན་པའི་དུས་སུ་གདུག་པའི་ས་སྣ་གསུམ་གྱི་སྟེགས་བུ་རྒྱར་མདའ་གང་དཔངས་སུ་ཇི་ལྟར་མཚམས་པའི་ཁར། ཐལ་ཚོན་གྱི་མ་ཏྲཱཾ་གཟུགས་ཀྱི་ལྟོ་བར་ཐབ་ཁུང་མཚོན་བྱེད་གྲུ་གསུམ་ཁ་ཁྱེར་གསུམ་རིམ་གྱི་རྣམ་པ། རྒྱར་སོར་མོར་ཉི་ཤུ་པའི་དབུས་སུ་འཁོར་ལོ་མཐིང་ནག་རྩིབས་བཅུ་པའི་ལྟེ་བར། ཆོས་འབྱུང་མཐིང་ནག་རཾ་ཡིག་གིས་མཚན་པར་བྲི། ཐབ་ཀྱི་ནང་ངོས་ནས་དུག་ཤིང་དང་མཚན་མ་ཅན་གྱི་བུད་ཤིང་དུག་ཁྲག་གིས་སྦགས་པའི་ཧོམ་གྲུ་གསུམ་མཚམས་པར་རྩིག་པའི་ནང་དུ་མེ་ཚང་ཏིང་ལོ་དང་བཅས་པ་བཅའ། ཐབ་ཀྱི་ཟུར་གསུམ་དུ་ཤིང་གསུམ་མཆེ་བའི་ཚུལ་དུ་བསླང༌། སློབ་དཔོན་གྱི་གཡས་ངོས་སུ་མེ་སྲོག་འཛིན་པའི་རྫས་བུད་ཤིང་གི་རྒྱུ་ལས་ཡམ་ཤིང་ཟུར་གསུམ་སོར་བཅུ་གཉིས་པ་མར་ནག་དང་ཚིལ་ཞུན་གྱིས་སྦགས་པ། རྩ་བའི་རྫས་དུག་ཤོག་ལ་དགྲ་བགེགས་ཀྱི་རཱུ་པ་མིང་རུས་བླ་དྭགས་གནས་ཡིག་དང་བཅས་པ་གྲངས་ལྡན། དྲག་པོའི་རྫས་ཤ་སྣ་བག་ཕྱེ་དང་བསྲེས་པའི་རིལ་བུ་མིང་རུས་ཅན། གནད་དབབ་ཀྱི་རྫས་སྦལ་སྦྲུལ་ཉ་ཁྱི་ལ་སོགས་པའི་ཤ་དུག་སྣ་དང་བསྲེས་པའི་རིལ་བུ། གསོད་པའི་རྫས་ལྕགས་ཟངས་རྡོའི་ཕྱེ་མ། མྱོས་པའི་རྫས་མར་ནག་རྨེ་མནོལ་གྱི་ཁྲག་དང་སྦྱར་བ། ཚ་བའི་རྫས་ཏིལ་དང་ཡུངས་ཀར་ཚ་བ་གསུམ། དེ་ལྟར་རྫས་བདུན་པོ་རྣམས་ལྕགས་སམ་བསེ་ཕོར་ཐོད་པ་ལ་སོགས་པའི་སྣོད་དུ་གྲལ་རིམ་གྱིས་བཀོད། རྩ་བའི་རྫས་ཤོག་ལིང་ཅིས་ཀྱང་མ་འབྱོར་ན་དགྲ་བགེགས་ཀྱི་རཱུ་པ་འབྲུ་ནག་གི་ཟན་ལ་གཟོས་པས་རུང༌། གཡོན་ངོས་སུ་གཏོར་མའི་རྒྱུ་ལྕགས་ཕྱེ་དུག་སྣ་རྡོར་ཕྱིར་ཁྱིའི་ཁྲག་ཤ་ཆེན་སྲན་ཆན་རྣམས་མར་ནག་ལ་བསྲེས་པ་གྲུ་གསུམ་ཐེབ་ཀྱུ་ཟུར་གསུམ་སུམ་ལྡན། གཡས་གཡོན་དུ་སྨན་རཀ མདུན་དུ་ཁྲག་གི་མཆོད་ཡོན་སོགས་དྲག་མཆོད་ཕྲེང་ཚར་འཛོམས་ན་ཆ་གཉིས། མ་འཛོམས་ན་ཁ་གསོ་སྤྱད། མེ་ལྷའི་གཏོར་མ་ཟུར་གསུམ་སོགས་བཤམས། གཞན་ཡང་གདབ་ཁའི་ཡོ་བྱད། ཚིལ་ཞུན་དང་མར་ནག་བསྲེས་པའི་མར་ཁུ། ཐུན་དང་རླུང་གཡབ་སོགས་ཉེར་མཁོའི་ཡོ་བྱད་ཐམས་ཅད་འདུ་བྱ། སྣོད་དང་རྫས་དང་སྟེགས་ཐམས་ཅད་ཁ་དོག་ནག་པོ། དབྱིབས་གྲུ་གསུམ་ཤ་སྟག་བྱ། སློབ་དཔོན་མདུན་དུ་ལས་བུམ་རྡོར་དྲིལ་དགང་བླུགས་ཁ་སྦྱར་འབྲུ་ནག་གི་མེ་ཏོག ཐབ་དང་རང་གི་བར་མེ་ཡོལ་ཀྱང་བཞག་གོ །གཉིས་པ་ནི། བརྒྱུད་འདེབས་ནས་བརྩམས་བདག་གི་རྣལ་འབྱོར་བཟླས་པ་ཚོགས་མཆོད་ལྷག་མའི་བར་ཕྲིན་ལས་གཞུང་བསྲངས་ནས། ཆས་གོས་ནག་པོ་གྱོན། རུས་པའི་རྒྱན་དང་ཐོད་པ་རཀྴའི་འཕྲེང་བས་སེ་རལ་ཁར་འཕྱངས། དུར་ཁྲོད་ཀྱི་རས་ལ་ཞིང་ཆེན་བྲིས་པའི་གདན་ལ་སྨྲ་བ་བཅད་དེ། ལས་བྱང་གི་ཐོག་མར་བསངས་ཆུ་སྒྲུབ་ན་དེ་ཉིད་ཀྱིས་འཐུས་ཤིང༌། མ་སྒྲུབ་ན་སྐབས་འདིར་ལས་བུམ་དུ་བདུད་རྩི་འཁྱིལ་བ་བསྐྱེད་བཟླས་འོད་ཞུ་བྱ། དེ་ནས་སྒྲུབ་མཆོག་དང་འབྲེལ་ན། ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣན་བཾ་ཧཱུཾ་ཕཊ༔ ཕཊ་ཛཿ ཞེས་བརྗོད་པས་རང་ཉིད་དཀྱིལ་འཁོར་གྱི་གཙོ་བོ་ལས་མར་མེ་གཅིག་ལས་གཉིས་མཆེད་ཀྱི་ཚུལ་དུ་རྡོ་རྗེ་གཞོན་ནུ་ཞལ་གཅིག་ཕྱག་གཉིས་པའི་རྣམ་པས་ཐོན་ནས་སྦྱིན་སྲེག་གི་ལས་རིམ་ལ་འཇུག་པར་མོས་ལ། རྡོར་དྲིལ་ཨ་མྲྀ་ཏས་སངས། སྭ་བྷ་ཝས་སྦྱངས། སྟོང་པའི་ངང་ལས་རྡོ་རྗེ་ཐབས་ཀྱི་རང་བཞིན་ཡེ་ཤེས་ལྔའི་ངོ་བོ། ཨོཾ་མཧཱ་བཛྲ་ཧཱུཾ། ཞེས་ལག་གཡས་ཀྱི་སོར་ཞིང་ཐུགས་ཀར་བཟུང༌། དྲིལ་བུ་ཤེས་རབ་ཀྱི་རང་བཞིན་སྟོང་ཉིད་ཆོས་ཀྱི་སྒྲ་དབྱངས་སྒྲོགས་པ། ཨོཾ་བཛྲ་གནྡྷེ་ཨཱཿ གཡོན་པས་དཀྲོལ་ཞིང་དཀུར་བརྟེན། གཉིས་ཀའང་དོན་དམ་བྱང་ཆུབ་སེམས་ཀྱི་རང་བཞིན། ཐུགས་ཀར་འཁྱུད་རྒྱ་བྱས་ལ། ཨོཾ་སརྦ་ཏ་ཐཱ་ག་ཏ་མཧཱ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་དམ་ཚིག་གསུམ་དྲན་པར་བྱས་ལ། ཆོ་ག་གྲུབ་ཀྱི་བར་དུ་ཡིད་ཏིང་ངེ་འཛིན། ལག་རྡོར་དྲིལ་དང་མ་བྲལ་བར་བྱའོ། །དགང་བླུགས་སངས་སྦྱང༌། རང་གི་སྙིང་ག་ནས་འོད་ཟེར་འཕྲོས། ཡེ་ཤེས་ལྷའི་ཐུགས་རྒྱུད་བསྐུལ། ཐབས་དང་ཤེས་རབ་ཀྱི་རང་བཞིན་ཡེ་ཤེས་སེམས་དཔའ་འོད་ཟེར་གྱི་ཚུལ་དུ། དགང་བླུགས་ལ་ཐིམ་པས་དངོས་གྲུབ་ཐམས་ཅད་འབྱུང་བའི་དམ་ཚིག་གི་ཡོ་བྱད་དུ་གྱུར། མཆོད་རྫས་སངས་སྦྱངས། སྟོང་པའི་ངང་ལས་ཐོད་པའི་སྣོད་དུ་ཁྲག་གི་མཆོད་ཡོན། དུག་ཆུའི་ཞབས་བསིལ། དབང་པོའི་མེ་ཏོག ཚིལ་ཆེན་གྱི་བདུག་སྤོས། ཞུན་ཆེན་གྱི་མར་མེ། མཁྲིས་པའི་དྲི་ཆབ། ཤ་ཆེན་གྱི་ཞལ་ཟས། ཐོད་རྔའི་རོལ་མོ། འདོད་ཡོན་ལྔ་ལ་སོགས་པ་དགྲ་བགེགས་བསྒྲལ་བ་ལས་བྱུང་བའི་མཆོད་སྤྲིན་ནམ་མཁའི་མཐའ་ཀླས་པར་རྒྱས་པར་འགེངས་པར་གྱུར། ཨོཾ་བཛྲ་ཨརྒྷཾ་ཨཱཿཧཱུཾ་ནས། ཤཔྟ་པཉྩ་ཀཱ་མ་གུ་ན་ཨཱཿ ཧཱུཾ། ཨོཾ་ཨཱཿཧཱུཾ་སརྦ་པཉྩ་ཨ་མྲྀ་ཏ་ཧཱུཾ་ཧྲཱིཿཋ། ཨོཾ་ཨཱཿཧཱུཾ་མཧཱ་རཀྟ་ཛྭ་ལ་མཎྜལ་ལ་ཧཱུཾ་ཧྲཱིཿཋ། ཨོཾ་ཨཱཿཧཱུཾ་མཧཱ་བ་ལིཾ་ཏ་ཏེ་ཛོ་བ་ལིཾ་ཏ་བ་ལ་ཝ་ཏེ་གུ་ཧྱ་ས་མ་ཡ་ཧཱུཾ་ཧྲཱིཿཋ། ཞེས་མཆོད་རྫས་རྣམས་ཀྱི་བྱིན་གྱིས་རླབས། སྲེག་རྫས་རྣམས་སངས་སྦྱངས། སྟོང་པའི་ངང་ལས་ཨ་ལས་བྱུང་བའི་དམར་གྱི་དུང་ཆེན་སྟོང་གསུམ་དང་མཉམ་པའི་ནང་དུ་ནྲི་དང་ཏྲི་ལས་དགྲ་བགེགས་ཀྱི་ཤ་ཁྲག་ཕུང་ཁམས་སྐྱེ་མཆེད་ལས་བྱུང་བའི་སྲེག་རྫས་རྣམས་ངོ་བོ་ཟག་མེད་ཡེ་ཤེས་ཀྱི་བདུད་རྩི་ལ་རྣམ་པ་སོ་སོའི་མཚན་ཉིད་ཡོངས་སུ་རྫོགས་པ་ནམ་མཁའི་ཁམས་གང་བར་གྱུར། ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣན་བཾ་ཧཱུཾ་ཕཊཿ ནྲི་ཏྲི་ཨ་མུ་ཀ་མཱ་ར་ཡ་ཛ་ཛཿ ལན་གསུམ་བྱིན་གྱིས་རླབས། མཚམས་བཅད་པ་ནི། རོལ་མོའི་སྒྲ་དང་ཡུངས་ཐུན་བཅས། ཧཱུཾ། དུས་གསུམ་སངས་རྒྱས་ཐམས་ཅད་ཀྱི། །ཕོ་ཉ་མངག་གཞུག་ལས་མཛད་པའི༔ ཁྲོ་རྒྱལ་བདུད་རྩི་འཁྱིལ་བ་ཡིས༔ བགེགས་ཀྱི་སྦྱོར་བའི་མཚམས་གཅོད་ཅིག༔ ཨོཾ་ཨ་མྲྀ་ཏ་ཀུན་ཌ་ལཱི་ཧཱུཾ༔ ཚིནྡྷ་ཚིནྡྷ་ཧཱུཾ་ཕཊ༔ ཅེས་རང་གི་ཐུགས་ཀ་ནས་ཁྲོ་བོའི་འཆོལ་བའི་ཚོགས་དཔག་ཏུ་མེད་པ་སྤྲོས་པས་བགེགས་རྣམས་བསྐྲད། མེ་དཔུང་མཚོན་ཆ་ཁྲོ་བོའི་གུར་གྱིས་ཕྱོགས་ཐམས་ཅད་གཏམ་པར་གྱུར། ཞེས་བསྒོམ། གདོལ་པ་གཤན་སྨེ་ཡུག་སོགས་པའི་མེས་ཏིང་ལོ་སྦར་ལ། ཨོཾ་ཨཱགྣ་ཡེ་ཧ་བྱ་ཀ་བྱ་ཛ༔ དགྲ་བགེགས་དམ་སྲི་འབྱུང་པོ་མཱ་ར་ཡ་ཛྭ་ལ་རཾ། ཞེས་རླུང་གཡབ་བཅས་ཏེ་སྦར། མར་ནག་བླུགས་གཟར་བདུན་དབུལ་བ་དང་ལྷན་དུ། ཨོཾ་ཨགྣ་ཡེ་དགྲ་བགེགས་དམ་སྲི་འབྱུང་པོ་ཛྭ་ལ་རཾ། ཞེས་མེ་གསོའོ། །མེ་ཐབ་སངས་སྦྱངས། སྟོང་པའི་ངང་ལས་ཧཱུཾ་ཡིག་ལས་བྱུང་བའི་དྲག་པོའི་ཐབ་ཁུང་མཐིང་ནག་གྲུ་གསུམ་བང་རིམ་གསུམ་ལྡན་ཆོས་ཀྱི་དབྱིངས་དང་མཉམ་པའི་ནང་དུ། ར་སྐྱེས་ཁང་ནག་ཞིང་གི་ཐོད་པའི་སྒ་དང་ལྤགས་པས་གཡོགས་ཤིང༌། སྦྲུལ་ནག་གི་གོང་རྨེད་བྱས་པའི་སྟེང་རཾ་ཡིག་ཡོངས་སུ་གྱུར་པ་ལས། ཟ་བྱེད་མེ་ལྷ་མཐིང་ནག་ཁྲོ་གཏུམ་འཇིགས་སུ་རུང་བ། ཞལ་གཅིག་ཕྱག་བཞིའི་དང་པོས་ཧོཾ་གཟར་དང་མེ་ཕུང༌། འོག་མ་གཉིས་ཀྱི་བགྲང་འཕྲེང་དང་དྲག་པོའི་ལྕགས་ཕུར་བསྣམས་པ། རིགས་བདག་དོན་ཡོད་གྲུབ་པས་རྒྱས་གདབ་པ། དུར་ཁྲོད་ཀྱི་ཆས་ཀྱིས་བརྒྱན་ཞིང་ཡེ་ཤེས་ཀྱི་མེ་དཔུང་འབར་བའི་དབུས་ན་བཞུགས་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། དེ་ལས་འོད་ཟེར་འཕྲོས་པས་ཤར་ལྷོའི་མཚམས་ནས་ཡེ་ཤེས་ཀྱི་ལྷ་འཁོར་དང་བཅས་པ་སྤྱན་དྲངས་པར་གྱུར། སྐྱབས་སྦྱིན་རྒྱས་མཐེ་བོང་རྣ་བའི་དྲུང་གཡབ་ལ། ཨོཾ་དད་པ་དང་དམ་ཚིག་གིས། །ཚུར་བྱོན་ཚུར་བྱོན་འབྱུང་པོ་ཆེ༔ དགྲ་བགེགས་གདུག་པ་ཚར་གཅོད་ཕྱིར༔ དྲང་སྲོང་ཆེན་པོ་ད་ཚུར་གཤེགས༔ ཆིབས་སུ་ར་སྐྱེས་ཁམས་པ་ཆིབས༔ ཕྱག་ན་མེ་ཡི་འཁོར་ལོ་བསྣམས༔ ཕྲིན་ལས་སྒྲུབ་ཕྱིར་གཤེགས་སུ་གསོལ༔ ཨོཾ་ཨགྣ་ཡེ་ཨེ་ཧྱེ་ཧི་ས་མཱ་ཛཿཛཿཧཱུཾ་བཾ་ཧོཿ དམ་ཚིག་པ་དང་གཉིས་སུ་མེད་པར་གྱུར༔ བཞུགས་སུ་གསོལ་བ་ནི། འབར་བའི་རྒྱལ་པོ་ཆེན་པོ་ཁྱོད༔ འདོད་པའི་བསམ་པ་བསྒྲུབ་བྱའི་ཕྱིར༔ བདག་གི་གནས་མཆོག་དམ་པ་འདིར༔ འབར་བའི་གདན་ལ་བཞུགས་སུ་གསོལ༔ ས་མ་ཡ་ཏིཥྛ་ལྷན། ཁྲག་གི་མཆོད་ཡོན་དང་དུག་ཆུའི་ཞབས་བསིལ་འབུལ་ལ། ཨོཾ་ཨགྣི་དེ་བ་བཛྲ་ཨརྒྷཾ་པྲ་ཏཱིཙྪ་སྭཱཧཱ། ཞེས་དང༌། བཛྲ་པཱདྱེཾ་སྦྱོར་བས་ཕུལ། ཧཱུཾ། ཚངས་པའི་འཇིག་རྟེན་མགོན་གྱིས་སྲས༔ བདུད་དང་དགྲ་བགེགས་རླགས་མཛད་ཅིང་༔ ཇི་ལྟར་འདོད་པའི་དོན་སྒྲུབ་པ༔ གཟི་བརྗིད་རྒྱལ་པོ་ཕྱག་འཚལ་ལོ༔ ཨ་ཏི་ཕུ་ཧོ༔ པྲ་ཏཱིཙྪ་ཧོ༔ ཞེས་ཕྱག་འཚལ། མཆོད་པ་ནི། ཧཱུཾ། སྟོང་གསུམ་ཞིང་ཀུན་ཡོངས་གང་བའི༔ རྨད་བྱུང་འདོད་ཡོན་ཉེར་སྤྱོད་ལྔ༔ ཤ་ཁྲག་དབང་པོ་ཚིལ་རུས་དང་༔ གཉིས་མེད་མཉམ་སྦྱོར་ཨ་མྲྀ་ཏ༔ བ་ལིཾ་གཏོར་མ་རཀྟ་སོགས༔ ཟ་བྱེད་མེ་ལྷའི་ཚོགས་ལ་འབུལ༔ དགྲ་བགེགས་སྒྲོལ་ཕྱིར་བཞེས་སུ་གསོལ༔ དབང་པོའི་མེ་ཏོག་སོགས་ཉེར་སྤྱོད་རེ་རེ་བཞིན་ཕུལ་ལ། ཨོཾ་ཨགྣི་ཀྲོ་དྷ་ས་པཱ་རི་ཝ་ར་བཛྲ་པུཥྤེ་པྲ་ཏཱིཙྪ་སྭཱཧཱ། དེ་བཞིན། ཤཔྟའི་བར་བགྲེས་སྦྱོར། པཉྪ་ཀཱ་མ་གུ་ཎ། སརྦ་པཉྩ་ཨ་མྲྀ་ཏ། མཧཱ་རཀྟ། མཧཱ་བ་ལིངྟ། སོ་སོ་ལ་གོང་གི་སྔགས་དང༌། མཇུག་ཏུ་པཱུ་ཛ་ཁཱ་ཧི་སྦྱོར་བས་ཕུལ། བསྟོད་པ་ནི། ཧཱུྃ། མེ་ལྷའི་རྒྱལ་པོ་དྲང་སྲོང་མཆོག །བདུད་བཞིར་འཇོམས་མཛད་ཕྱག་བཞི་པར། །ལས་ཀུན་འགྲུབ་མཛད་འོད་པོ་ཆེ། །སྔོན་ཚེ་དུས་ན་ལྷ་ཡི་མཆེད། །ད་ལྟ་རྣལ་འབྱོར་སྒྲུབ་པའི་མཆེད། །གདུག་པ་ཀུན་སྒྲོལ་ཁྱོད་ལ་བསྟོད། །ཅེས་བསྟོད་ནས་བྱོན་ཟིན་ནི། མེ་ལྷའི་ལྗགས་རྡོ་རྗེ་རྩེ་མོར་གཅིག་པར་རཾ་དགང་བླུགས་ཀྱི་རྩེ་ཧཱུཾ་མཐིང་ནག་འབར་བ་རེས་མཚན་པར་བསམ་ནས། ཨོཾ་ཨགྣ་ཡེ་སྭཱཧཱ། བདུན་གྱིས་བཀང་བའི་གཟར་བུ་གཉིས་ཁ་སྦྱར་བ་ཁྲོ་བོའི་ཁུ་ཚུར་ཡིས་བཟུང་ནས་པུས་མོར་ལས་ནང་དུ་མི་འདའ་བར་གཡོན་དུ་སྐོར་ཞིང༌། ཨོཾ་ཨགྣ་ཡེ་དཱི་བྱ་དཱི་བྱ་བི་ཤུདྡྷེ་མཧཱ་ཤྲཱི་ཧ་བྱ་ཀ་བྱ་ཝ་ཧ་ནཱ་ཡ། བདག་ཅག་དཔོན་སློབ་རྒྱུ་སྦྱོར་འཁོར་དང་བཅས་པ་རྣམས་ལ་གནོད་ཅིང་འཚེ་བར་བྱེད་པའི་འགལ་རྐྱེན་མི་མཐུན་པའི་ཕྱོགས་སྤྱི་དང་ཁྱད་པར་བསམ་པ་ངན་པ་ཡིད་ལ་འཆང་ཞིང་སྦྱོར་བ་རྩུབ་མོར་ལག་ཏུ་ལེན་པའི་དགྲ་བགེགས་ཆེ་གེ་མོ་བྱད་མ་རྦོད་གཏོང་དང་བཅས་པ་ཐམས་ཅད་མཱ་ར་ཡ་རྦད། ཅེས་ལན་གསུམ་གྱིས་ཕུལ་ལ། ན་མོ་རིག་པའི་རྒྱལ་པོ་དྲང་སྲོང་མེ་ལྷ་ཁྱོད་ཀྱི་ལས་ཐམས་ཅད་བྱེད་པས་སྲེག་རྫས་ལྷའི་ཞལ་དུ་འབུལ་བ་དང་མེ་ཉིད་ཡེ་ཤེས་ཀྱི་མེར་མཛད་ནས་བདག་གི་ཕྲིན་ལས་མ་ལུས་པར་མཛད་དུ་གསོལ། ཞེས་བརྗོད། ཡམ་ཤིང༌། ཨོཾ་ཨགྣ་ཡེ་ཡ་ཛྙཱ་ཡ་བདག་ཅག་དཔོན་སློབ་སོགས་ནས། མཱ་ར་ཡ་རྦད། ཅེས་པའི་བར་གྱིས་ཕུལ། མར་ཁུ། ཨོཾ་ཨགྣ་ཡེ་བདག་ཅག་དཔོན་སློབ་སོགས་སྤེལ་ཚིག་སྔ་མ་ལྟ་བུས་འབུལ། རྫས་གཞན་རྣམས། ཧཱུཾ། དམར་ནག་མེ་ཡིས་ཀློང་དཀྱིལ་ནས། །ཟ་བྱེད་མེ་ལྷ་འཁོར་བཅས་ལ། །དགྲ་བགེགས་ཕུང་ཁམས་བླ་ཚེ་སྲོག །འདོད་དགུར་འཆར་བའི་མཆོད་པར་འབུལ། །དྲག་པོའི་གནད་འབེབས་གསོད་པའི་དུག །མྱོས་བྱེད་ཚ་བའི་རྫས་རྒོད་འདིས། །དམིགས་བྱར་དགྲ་བགེགས་རླགས་པར་མཛོད། །ཨོཾ་ཨགྣ་ཡེ་ཀྲོ་དྷ་ཡེ་དགྲ་བགེགས་ཤ་ཏྲུཾ་མཱ་ར་ཡ་ཛྭ་ལ་རཾ་ཧཱུཾ་ཕཊ། ཅེས་རྩ་བའི་རྫས་ནས་ཚ་རྫས་ཀྱི་བར་བདུན་ནམ་ཉེར་གཅིག་སོགས་སྐབས་དང་སྦྱར་ལ་ཕུལ། དེ་ནས་སྔར་ལྟར་བསྟོད་པར་བྱས་ལ། འདོད་གསོལ་ནི། ན་མོ་རིག་པའི་རྒྱལ་པོ་དྲང་སྲོང་མེ་ལྷ་ཁྱོད་ཀྱིས་སྲེག་རྫས་རྣམས་ལྷའི་ཞལ་དུ་འབུལ་བ་དང༌། མེ་ཉིད་ཡེ་ཤེས་ཀྱི་མེར་མཛད་པ་དང༌། ཁྱད་པར་དུ་བདག་ཅག་དཔོན་སློབ་འཁོར་དང་བཅས་པ་ལ་གནོད་ཅིང་འཚེ་བར་བྱེད་པའི་གཟུགས་ཅན་གྱི་མི། གཟུགས་མེད་ཀྱི་བགེགས། ལོག་འདྲེན་འབྱུང་པོ། དམ་སྲི་སྒབ་འདྲེ། རྒྱ་འདྲེ་འགོང་པོ། མཐའ་བཞིའི་དཔུང༌། བྱེད་མ་ལྷ་སྲུང་དང་བཅས་པ་ཐམས་ཅད་བསྒྲལ་ཞིང་ཚར་གཅོད་པར་མཛད་དུ་གསོལ། མདོར་ན་སངས་རྒྱས་ཀྱི་བསྟན་པ་དང་སེམས་ཅན་གྱི་བདེ་སྐྱིད་ལ་འཚེ་ཞིང༌། བདག་ཅག་དམ་པའི་ཆོས་སྒྲུབ་པ་ལ་བར་དུ་གཅོད་པའི་མ་རུངས་གདུག་པ་ཅན་ཐམས་ཅད་སྐད་ཅིག་ཡུད་ཙམ་ཉིད་དུ་མངོན་སྤྱོད་དྲག་པོའི་འཕྲིན་ལས་ཀྱིས་ཐལ་བའི་རྡུལ་ཕྲན་བཞིན་དུ་བརླག་པར་མཛད་དུ་གསོལ། སརྦ་ཤ་ཏྲུཾ་མཱ་ར་ཡ་ཕཊ། ཨོཾ་ཨགྣ་ཡ་ཛྭ་ལ་ཛྭ་ལ་གཙྪ་མུཿ ཡེ་ཤེས་ཀྱི་མེ་ལྷ་ཐབ་ཀྱི་ཤར་ལྷོར་གཤེགས་ནས་དཔང་པོར་མཛད་དུ་གསོལ། བསམ་མོ། །འདས་པའི་མེ་ལྷ་མཆོད་པ་ནི། བུད་ཤིང་ཁ་གསོ། ལས་བུམ་ཆུས་ཆབ་བྲན་ལ། སྒྲུབ་མཆོད་དང་མ་འབྲེལ་བའི་སྲེག་རྒྱང་སྐབས་སུ། དམ་ཚིག་མེ་ལྷའི་ལྟོ་བའི་ནང༌། །ཡེ་ཤེས་དཀྱིལ་འཁོར་ཆེན་པོ་ནི། །ཞེས་སོགས་མངོན་རྟོགས་དང༌། སྤྱན་འདྲེན། བཞུགས་གསོལ་ཡན་གྲུབ་མཚམས། ཨོཾ་ཤྲཱི་ཀརྨ་ཧེ་རུ་ཀ་ས་པ་རི་བཛྲ་ཨརྒྷཾ་པྲ་ཏིཙྪ་སྭཱཧཱ། ཞེས་དང༌། པདྱེཾ་སྦྱར་བ་བཅས་ཀྱི་དྲག་པོའི་ཆུ་གཉིས་ཕུལ། དེ་ནས་ཕྱག་དང༌། མཆོད་པ། ཧཱུཾ། འབར་བའི་དཀྱིལ་འཁོར་སོགས་ཀྱི་མཇུག་ཏུ་སྔགས་སོ་སོར་ཕྲལ་བས་དྲག་པོའི་ཉེར་སྤྱོད། ཧཱུཾ། མཐིང་ནག་གྲུ་གསུམ་སོགས་ཀྱི་སྨན་མཆོད། ཧཱུཾ། ཁམས་གསུམ་རྣམ་དག་སོགས་ཀྱི་གཏོར་མ། དམ་ཚིག་ཆེན་པོ་སོགས་ཀྱི་རཀྟ། བསྒྲལ་མཆོད། སྦྱོར་མཆོད། བསྟོད་པ་རང་གཞུང་ངམ། མ་ལྕོགས་ན་རྒྱུད་གསང་བ་སྙིང་པོ་ལས་བྱུང་བའི་ཁྲོ་བོའི་སྤྱི་བསྟོད་ནི། ཧཱུཾ། གཏུམ་ཆེན་དུས་མཐའི་མེ་ལྟར་འབར། །འོད་ཟེར་ཉི་མ་འབུམ་གྱི་གཟི། །ཁྲོ་གཉེར་གློག་སྟོང་འགྱུ་བ་བཞིན། །མཆེ་བ་ཟངས་ཡག་ཟ་བྱེད་ཆེ་ཧོ། །ཧཱུཾ། རྔམ་པའི་ང་རོ་འབྲུག་སྟོང་ལྡིར། །ཐུགས་ཆེམས་རི་རབ་འབུམ་བསྙིལ་སྐད། །ཨ་ལ་ཧ་ལའི་གད་རྒྱང་ཆེ། །དབུགས་ཀྱི་འཐོར་རླུང་གཡེང་བ་ཆེ་ཧོ། །ཧཱུཾ། ཁྲོ་བོ་ཤེས་རབ་འོད་པོ་ཆེ། །ཡེ་ཤེས་དཀྱིལ་འཁོར་ཀུན་ཏུ་གསལ། །འབར་བའི་ཡེ་ཤེས་ཀུན་ཏུ་འཇོམས། །སྣ་ཚོགས་རྡོ་རྗེ་ཐིག་ལེ་ཆེ་ཧོ༔ ཧཱུཾ། ཁྲོ་བོའི་རྒྱལ་པོ་སྤྲིན་ཆེན་འོད། །ཁྲོ་བོའི་དཀྱིལ་འཁོར་ཆར་ཆེན་འབེབས། །དཀྱིལ་འཁོར་ཡིད་བཞིན་འབྱུང་བའི་གཏེར། །སྣ་ཚོགས་འཕྲོས་པའི་ཐིག་ལེ་ཆེ་ཧོཿ ཧཱུཾ། བདུད་འདུལ་ཀུན་གྱི་བདུད་ཆེན་པོ། །བདུད་ཀྱི་བདུད་སྡེ་བདུད་རྣམས་འཇོམས། །འཇིགས་པའི་ཚོགས་ཀྱང་འཇིགས་བྱེད་པ། །འཇིགས་བྱེད་ཆེན་པོ་ཐིག་ལེ་ཆེ་ཧོཿ ཧཱུཾ། རྡོ་རྗེ་བྲག་ཆེན་སྲ་བ་པོ། །རྡོ་རྗེ་ཆུ་སྟེ་བདུད་ཆེན་པོ། །རྡོ་རྗེ་འཐོར་རླུང་གཡེང་བ་ཆེ་ཧོཿ ཞེས་བརྗོད། གལ་ཏེ་སྨད་ལས་དུག་ཕུར་ནག་པོའི་ཞལ་བསྟབས་ཀྱིས་རྗེས་འབྲེལ་ཧོཾ་གྱི་ལས་སྤྱོད་རྒྱས་བགྱིད་པར་ལྟ་བུ། སྒྲུབ་ཆེན་སོགས་དཀྱིལ་འཁོར་དང་འབྲེལ་བར་ཡིན་ན། མངོན་རྟོགས་ཀྱི་དཀྱིལ་འཁོར་དང་གདན་བསྐྱེད་པ། ཨ་ཙནྡྲ་མན་དྷ་ལ༔ ཞེས་ཡན་ཆད་སོང་མཚམས། དཀྱིལ་འཁོར་ནས་ཚོམ་བུ་མཐོང་བར་རྒྱུད་ལྟར་སྤྱན་དྲངས་པ་དང་ཆབ་ཆིག་གཞུང་གིས་སྤྱན་འདྲེན་དང༌། སྔགས་ཙམ་གྱི་བཞུགས་སུ་གསོལ། ཧཱུཾ། ཕོ་བྲང་ཨེ་ཡིག་ནས། པྲ་མཱ་དྷཱ་ན་ཡེ་ཧཱུཾ་ཕཊཿ བར་གྱི་གསལ་གདབ་ལ། ཕྱི་མཆོད་ཁྲག་གི་མཆོད་ཡོན། དུག་ཆུའི་ཞབས་བསིལ། གོང་ལྟར་སྔགས་ཀྱི་ཕུལ། དེ་ནས་ཉེར་སྤྱོད་སོགས་མཆོད་བསྟོད་རྫོགས་པར་བྱའོ། །དེ་ནས། ལྷ་ཚོགས་ཐམས་ཅད་སྐུ་མདོག་ཆར་སྤྲིན་ལྟར་གནག་ཅིང་བཟོད་པར་དཀའ་བའི་གཟི་བརྗིད་ཅན་དྲག་པོའི་བསྲེག་བྱ་ཟ་བའི་ལས་ལ་རྔམས་པོར་བསམ་ལ་བྱོན་ཟིན་ནི། ཡེ་ཤེས་ཀྱི་ལྷ་ཚོགས་རྣམས་ཀྱི་ལྗགས་རྡོ་རྗེ་ཞེས་པ་ནས་གཡོན་དུ་བསྐོར་བའི་བར་གཞན་སྔར་བཞིན་ལས། ཁྱད་པར་ས་སྔགས་བདུན་གྱི་དགང་གཟར་བཀང་ནས་ཨགྣ་ཡེ་དཱི་བྱ་སོགས་ནས་མཱ་ར་ཡ་རྦད༔ ཅེས་པའི་བར་འཇིག་རྟེན་པའི་སྐབས་བཞིན་ནོ། །དེ་ནས་སྲེག་རྒྱང་སྐབས་སུ་དྲག་བསྐུལ་དང་གསེར་སྐྱེམས་ནས་བརྩམས། རྡུལ་རློག་གི་བར་བསྒྲལ་ལས་རྒྱས་པའམ། མི་ལྕོགས་ན་ཚོགས་ཐ་མའི་དྲིལ་ཐུན་ལྟར། འགུགས་འདྲེན་ནས་བདུན་བརྡུངས་ཀྱིས་བར་བྱས་ལ་འདིར་འཇུག སྨད་ལས་སྒྲུབས་པའི་སྐབས་དེ་དག་མི་དགོས་པས་བྱོན་ཟིན་རྗེས་འབྲེལ་དུ་འདིར་འཇུག་སྟེ། དམ་ཚིག་ཆེན་པའི་དུས་ལ་བབ༔ སྤྲུལ་པ་ཆེན་པོའི༴༔ ཕྱག་བརྙན་ཆེན་པོ༴༔ ཤྭ་ན་མུ༴༔ བདག་ཉིད༴༔ ས་བདག༴༔ ཁྱེད་ཀྱི་དམ་ཚིག༴༔ མཐུ་རྩལ༴༔ དངོས་གྲུབ་བར་ཆད༴༔ གདུག་ཅིང༴༔ རྡོ་རྗེ་མེ་དབལ་སྙིང་སྲེག་ནས༔ ལུས་ངག་རྡུལ་ཕྲན་བཞིན་དུ་རློག༔ ཅེས་བསྐུལ་ནི། ཛཿ སྲིད་པའི་བཙོན་ཁང་དྲག་པོའི་ཨེ༔ བསྐལ་པའི་མེ་དཔུང་འབར་བའི་ཀློང་༔ གདུག་པའི་ཡམ་ཤིང་མར་ནག་ཚལ༔ དམིགས་པའི་གཟུགས་རྟེན་དྲག་པོའི་རྫས༔ གནད་འབེབས་མྱོས་བྱེད་གསོད་པའི་མཚོན༔ ཚ་བའི་ནད་སྐྱེད་རྫས་རྒོད་རྣམས༔ བསྲེགས་པས་དགྲ་བགེགས་གདུག་པའི་ཚོགས༔ ལུས་ངག་རྡུལ་དུ་བསྲེགས་ནས་ཀྱང་༔ རྗེས་ཤུལ་ལྷག་མ་མེད་པར་མཛོད༔ ཅེས་སྤྱིར་ཕུལ་ནས། བྱེ་བྲག་སོ་སོར་འབུལ་ཞིང་ལས་བཅོལ་བ་ནི། ཐོག་མར་གཙོ་བོར་ཡབ་ཡུམ་ལ། ཧཱུཾ། ཡེ་ཤེས་ཀློང་ཡང་འཁྱིལ་བའི་ཧོམ་ཁུང་དུ༔ དམ་རྫས་བདུད་རྩི་འབར་བའི་མཆོད་པ་དང་༔ དམ་ཉམས་དགྲ་བགེགས་བསྒྲལ་བའི་ཤ་ཁྲག་འདི༔ དཔལ་ཆེན་རྡོ་རྗེ་གཞོན་ནུ་ཡབ་ཡུམ་ཞལ་དུ་བཞེས༔ བཞེས་ནས་དགྲ་བགེགས་མ་ལུས་བསྒྲལ་དུ་གསོལ༔ ཨོཾ་བཛྲ་ཀཱི་ལི་ཀཱི་ལ་ཡ་ཧཱུཾ་ཕཊ༔ གནོད་བྱེད་དགྲ་བགེགས་བྱད་མའི་ཙིཏྟ་ཛྭ་ལ་རཾ་བྷིནྡ་ཡ་བྷིནྡ་ཡ་ཧཱུཾ་ཕཊ༔ ད་ཧ་ད་ཧ་ཛྭ་ལ་ཛྭ་ལ་བཛྲ་ཧཱུྃ་ཕཊ༔ ཞེས་པའི་སྔགས་ཀྱིས་མེ་སྲོག་འཛིན་པའི་རྫས་ནས་ཚ་བའི་རྫས་ཀྱི་བར་བརྒྱ་རྩ་ལ་སོགས་ཕུལ་ལ་དོ་གལ་བྱེད་ན། རྫས་རེ་རེའི་མཇུག་ཏུ། བྱོན་ཟན་ལྟར་སྤེལ་ཚིག་དང༌། ན་མོ། བདུད་འདུལ་ལས་ཀྱི་ཧེ་རུ་ཀ་དཔལ་ཆེན་རྡོ་རྗེ་གཞོན་ནུ་ཡབ་ཡུམ། གྲངས་ཀ་རྫོགས་པའི་མཇུག་ཏུ་སྔགས་ཤམས་འདིའི་འོག་མ་རྣམས་ལ་འགྲེ། གྱིས་བདག་ཅག་དཔོན་སློབ་འཁོར་དང་བཅས་པ་ལ་སོགས་སྤེལ་ཚིག་རྒྱས་པར་གོང་ལྟར་སྦྱར། དེ་བཞིན་དུ་སྔགས་ཤམ་སྤེལ་ཚིལ་སོགས་འགྲེས་སུ་སྦྱར་ཏེ། ཁྲོ་བཅུ་ཟ་གསོད་ལ། ཧཱུཾ། ཡེ་ཤེས་ཀློང་ཡངས་འཁྱིལ་བའི་ཧོམ་ཁུང་དུ༔ དམ་ཚིག་བདུད་རྩི་འབར་བའི་མཆོད་པ་དང་༔ དམ་ཉམས་དགྲ་བགེགས་བསྒྲལ་བའི་ཤ་ཁྲག་འདི༔ ཁྲོ་བཅུ་ཡབ་ཡུམ་ཟ་གསོད་ཞལ་དུ་བཞེས༔ བཞེས་ནས་དགྲ་བགེགས་མ་ལུས་བསྒྲལ་དུ་གསོལ༔ ཨོཾ་བཛྲ་ཀྲོ་དྷ་ཧཱུྃ་ཀ་ར་ཧཱུཾ་གརྫ་གརྫ་ཧཱུཾ་ཕཊ༔ གནོད་བྱེད་དགྲ་བགེགས་བྱད་མའི་སོགས་སྔགས་ཤམས་དང་བཅས་རྫས་བདུན་ནམ་ཉེར་གཅིག་ཙམ་འབུལ་ལ། མཐར་འདོད་གསོལ་རྒྱས་པར་གོང་ལྟར་རམ། མི་ལྕོགས་ན། ཁྲོ་བོའི་རྒྱལ་པོ་ཧཱུྃ་ཀ་ར་ཡབ་ཡུམ་ཟ་གསོད་དང་བཅས་པས་བདག་ཅག་དཔོན་སློབ་འཁོར་དང་བཅས་པ་ལ་གནོད་ཅིང་འཚེ་བར་བྱེད་པའི་དགྲ་བགེགས་གདུག་པ་ཅན་ཐམས་ཅད་དྲག་པོའི་འཕྲིན་ལས་ཀྱིས་ཚར་གཅོད་པ་དང་མཛད་དུ་གསོལ། སརྦ་ཤ་ཏྲུཾ་མཱ་ར་ཡ་ཕཊ། ཅེས་སྦྱར། ཁྲོ་བོ་ཕྱི་མ་རྣམས་ལ་དེས་འགྲེས་ཏེ། ཨོཾ་བཛྲ་ཀྲོ་དྷ་བི་ཛ་ཡ་ཧཱུཾ། ཧ་ན་ཧ་ན་ཧཱུྃ་ཕཊ༔ ཨོཾ་བཛྲ་ཀྲོ་དྷ་ནི་ལ་ནཎྜ་ཧཱུྃ། ད་ཧ་ད་ཧ་ཧཱུྃ་ཕཊ༔ དེའི་འགྲེའོ། །ཨོཾ་བཛྲ་ཀྲ་དྷ་ཡ་མཱནྟ་ཨོཾ་བཛྲ་ཀྲོ་དྷ་ཨཱརྻ༴༔ ཨོཾ་བཛྲ་ཀྲོ་དྷ་ཧྱ༴༔ ཨོཾ་བཛྲ་ཀྲོ་དྷ་ཨ་པ་ར༴༔ ཨོཾ་བཛྲ་ཀྲོ་དྷ་ཨ་མྲྀ་ཏ༴༔ ཨོཾ་བཛྲ་ཀྲོ་དྷ་ཏྲཻ་ལོ་ཀྱ༴༔ ཨོཾ་བཛྲ་ཀྲོ་དྷ་མཧཱ་བ་ལ་ཧཱུཾ། སྥོ་ཊ་སྥོ་ཊ་ཧཱུཾ་ཕཊ༔ ལོངས་ཁྱབ་དབེན་པའི་སྐབས་ཁྲོ་བཅུ་སོ་སོར་སྤེལ་ཚིག་མི་ལྕོགས་ན་བཅུ་པོ་རྫོགས་པའི་མཇུག་ཏུ། ན་མོ་བདུད་འདུལ་ཡེ་ཤེས་ཀྱི་ཁྲོ་བོ་ཡབ་ཡུམ་ཟ་གསོད་དང་སྤྲུལ་པ་དང་བཅས་པ་རྣམས་ཀྱི་བདག་ཅག་དཔོན་སློབ་སོགས་རྒྱས་པ་ཚར་གཅིག་སྦྱར་བ། སྲས་བཞི་ལ། ཧཱུཾ། ཡེ་ཤེས་ཀློང་ཡངས་འཁྱིལ་བའི་ཧོཾ་ཁུང་དུ༔ དམ་རྫས༴༔ དམ་ཉམས༴༔ སྤྲུལ་པའི་སྲས་མཆོག་རྣམས་ཀྱི་ཞལ་དུ་བཞེས༔ བཞེས་ནས༴༔ ཨོཾ་བཛྲ་ཀཱི་ལི་ཀཱི་ལ་ཡ་ཧཱུཾ་ཕཊ༔ བཛྲའི་གནས་སུ། རཏྣ། པདྨ། ཀརྨ། ཞེས་ཤམ་བུ་དང་གྲངས་གོང་ལྟར་ལ། སྤེལ་ཚིག སྤྲུལ་པའི་སྲས་མཆོག་རྣམ་བཞི་བདག་ཅག་དཔོན་སློབ་སོགས་སྦྱར། སྒོ་མ་བཞི་ལ། ཧཱུཾ། ཡེ་ཤེས་ཀློང་ཡངས༴༔ དམ་རྫས༴༔ དམ་ཉམས༴༔ དམ་ཉམས་སྒོ་སྐྱོང་གདོང་མོ་རྣམ་བཞི་ཞལ་དུ་བཞེས༔ བཞེས་ནས༔ ཨོཾ་བཛྲ་ཀཱི་ལི་ཀཱི་ལ་བྷིནྡྷ་ཡ་བིང་བིང་ཧཱུཾ་ཕཊ༔ ཨོཾ་བཛྲ་ཀཱི་ལི་ཀཱི་ལི་ཡ༔ ན་མཿས་མནྟ་ཧྲིཾ་ཧྲིཾ་ཧཱུཾ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ༔ སུ་རུ་སུ་རུ་པྲ་སུ་རུ་ཧཱུཾ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ་མཱ་ར་ཡ་ཧཱུཾ་ཕཊ༔ ཤམ་བུ་འགྲེ། གྲངས་བདུན་སོགས་འབུལ། སྤེལ་ཚིག སྒོ་སྐྱོང་གདོང་མོ་མཆེད་བཞིས་བདག་ཅག་དཔོན་སློབ་སོགས་སྦྱར། དམ་ཅན་སྤྱི་ལ། ཀ་ཏཾ་ཀ་ཡེ། ཛ་ཡེ༔ བི་ཛ་ཡེ༔ ཨ་ཛི་ཏེ༔ ཨ་པ་ར་ཛི་ཏེ་མཱ་ར་སེ་ན༔ པྲ་མ་དྷ་ན་ཡེ་ཧཱུཾ་ཕཊ༔ ཅེས་ཤམ་བུ་བཅས་ལན་གསུམ་ཙམ་ཕུལ། སྤེལ་ཚིག ཕུར་བསྲུང་དམ་ཅན་རྒྱ་མཚོ་འཁོར་དང་བཅས་པས་བདག་ཅག་དཔོན་སློབ་འཁོར་སོགས་སྦྱར་རོ། །དམིགས་བསལ་བགེགས་དྲག་པོ་ལྟ་བུ་ལ་རྫས་གཞན་རྣམས་རྫོགས་ནས་ལྕགས་སློང་དུ་མར་ནག་པོ་བཀོལ་བའི་མེ་ལྕེས་སླེབ་པའི་སར་ལིངྒ་བཀྲམ་ལ་བྲག་བསྐུལ་གསེར་སྐྱེམས་འགུགས་འདྲེན་རྣམས་བྱས་ནས་བཞེངས་སྒྲ་དྲག་པོ་དང་བཅས་ཛ་གད་རྫས་ལྡན་གྱིས་མེ་སྤར་ཏེ་ཧོམ་མཆོད་བྱ་བ་ཡིན་ནོ། །མཐར་བྱོན་ཟན་ཇི་ལྟ་བའི་དགང་བླུགས་ཀྱི་གཤེགས་སྐྱེམས་ཕུལ། སྔགས་ཙམ་གྱི་ནང་གི་ཉེར་སྤྱད་སྨན་རཀྟ་གཏོར་མ་བཅས་པར་མཆོད་ཅིང༌། ཨོཾ་བཛྲ་ཏམྦུ་ལ་ཡ་སྭཱཧཱ་སོ་རྩི་དང༌། ཨོཾ་བཛྲ་ཝསྟྲ་ཡ་སྭཱཧཱ་གོས་ཟུང་ཕུལ་ནས་བསྟོད་པ་ནི། ན་མོ། དུས་གསུམ་སངས་རྒྱས་ཐམས་ཅད་ཀྱི་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོའི་བདག་ཉིད། ཁྲག་འཐུང་ཁྲོ་བོ་ཐམས་ཅད་ཀྱི་སྤྱི་དཔལ། བདུད་དང་བདུད་ཀྱི་ཕྱོགས་ཐམས་ཅད་སྒྲོལ་བའི་དཔའ་བོ། བཅོམ་ལྡན་འདས་ཕྲིན་ལས་ཡོངས་རྫོགས་དཔལ་ཆེན་རྡོ་རྗེ་གཞོན་ནུ། ཡུམ་ཆེན་འཁོར་ལོ་རྒྱས་འདེབས། ཡེ་ཤེས་ཀྱི་ཁྲོ་བཅུ་ཡབ་ཡུམ། ཟ་གསོད་ཁྲ་ཐབས་ཉི་ཤུ། སྲས་མཆོག་ཀཱི་ལ་རིགས་བཞི། ཕྱག་བརྙན་སྒོ་མ་རྣམ་བཞི། ཕུར་སྲུང་དམ་ཅན་བཅུ་དྲུག་ལ་སོགས་པ་རྡོ་རྗེ་ཕུར་པའི་དཀྱིལ་འཁོར་གྱི་ལྷ་ཚོགས་བཀའ་སྲུང་དམ་ཅན་རྒྱ་མཚོའི་ཚོགས་དང་བཅས་པ་ཁྱེད་རྣམས་ལ་འཕྲིན་ལས་སུ་གསོལ་བ་ནི། རྣལ་འབྱོར་པ་བདག་ཅག་རྒྱུ་སྦྱོར་བ་འཁོར་དང་བཅས་པ་རྣམས་ལ་སྔོན་གྱི་ལས་དང་འཕྲལ་གྱི་རྐྱེན་ངན་པ་ཐམས་ཅད་ཞི་བར་མཛོད་ཅིག ཕས་ཀྱི་རྦོད་གཏོང་བྱད་སྟིམས་མནན་གཏད་བསྲེག་འཕང་བྱས་པ་ཐམས་ཅད་བྱད་མ་ཁོ་རང་གི་གཤེད་དུ་ཕོབ་ཅིག ལྷ་འདྲེ་ཟ་ཁ་གཏད་པ། གནོད་པའི་དབལ་ཟུག་པ། བྱད་ཀྱི་ཁྲམ་ལ་བཏབ་པ་ཐམས་ཅད་དགྲ་ལ་སྒྱུར་ཅིག ཞི་བ་དང་རྒྱས་པ་དང་དགུག་པ་དང་དྲག་པོའི་ལས་ཐམས་ཅད་ལ་དབང་འབྱོར་བར་མཛོད་ཅིག ཁྱད་པར་བསྒྲལ་བའི་ཞིང་དུ་གྱུར་པའི་དགྲ་བགེགས་ཆེ་གེ་མོའི་གཟུགས་ལིངྒ་ལ་བྲིས་ཤིང་མི་བྱང་དམར་གྱི་དཀྱུས་སུ་བཀོད་པ་འདི་རྣམས་ལོ་དང་ཟླ་བར་ཞག་དང་ཟ་མར་འགྱངས་པར་མྱུར་བ་ཉིད་དུ་སོད་ལ་མིང་ཙམ་བརྡའ་ཙམ་ཡང་མ་ལུས་པར་ཐལ་བའི་རྡུལ་དུ་བརླག་པའི་འཕྲིན་ལས་མཛོད་ཅིག ཅེས་འདོན་དོན་གསོལ། ཡི་གེ་བརྒྱ་པས་ལྷག་ཆད་བསྐང༌། མ་རྙེད་ཡོངས་སུ་མ་ཚང་སོགས་ཀྱི་ནོངས་པར་བཟོད་པར་གསོལ། ཨོཾ་ཁྱེད་ཀྱི་སེམས་ཅན་སོགས་ཀྱི་ཡེ་ཤེས་པ་རྟེན་ནམ་དབྱིངས་སུ་གཤེགས། སྒྲུབ་དཀྱིལ་སྐབས་ཚོམ་བུ་སླར་སྤྱན་འདྲེན། དམ་ཚིག་པ་རང་ཉིད་ལ་ཐིམ་པར་གྱུར། གསུམ་པ་ནི། བུད་ཤིང་མནན་ལ་བསང་ཆུས་བྲན་ཏེ། སླར་ཡང་འཇིག་རྟེན་དཔང་པོར་བཞུགས་པ་བཛྲ་ས་མཱ་ཛཿ དམ་ཚིག་པ་དང་གཉིས་སུ་མེད་པར་གྱུར། མཆོད་བསྟོད་དང་བསྲེག་རྫས་བདུན་པོ་སྔར་བཞིན་དང༌། གཤེགས་སྐྱེམས་བྱོན་ཟན་ལྟར་ཕུལ་རྗེས་ཏམྦུ་ལི་ལས་སོ་རྩི་དང༌། ཝསྟྲ་གོས་ཟུང་འབུལ། དམར་གཏོར་ཁར་བཞག བདུད་རྩིས་བྲན་ལ། རྃ་ཡྃ་ཁྃ་གིས་བསང༌། ཨོཾ་ཨཱཿཧཱུཾ་ཧ་ཧོ་ཧྲཱིཿ ལན་གསུམ་གྱིས་རླབས། ཨོཾ་ཨགྣ་ཡེ་ས་པཱ་རི་ཝ་རེ་མཧཱ་བ་ལིཾཏ་པཱུ་ཛ་ཁཱ་ཧི། ཅེས་ལན་གསུམ་གྱིས་ཕུལ། འདོད་གསོལ་གོང་བཞིན་གསོལ། སླར་ཡང་ཉེར་སྤྱད་རྣམས་སྔགས་ཙམ་གྱིས་མཆོད། མེ་སྟེགས་བསྲེག་བྱ་ཟ་བའི་ལྷ། སོགས་ཀྱིས་བསྟོད། མ་རྙེད་ཡོངས་སུ་མ་ཚང་དང༌། །སོགས་ཀྱིས་ནོངས་པ་བཤགས་ནས། སྤྱན་འདྲེན་པའི་རྒྱ་ཕྱིར་བསྐྱེད་ལ། བདག་གི་དོན་དང་གཞན་གྱི་དོན། །བྱིན་ཟ་ཁྱོད་ཀྱི་སྒྲུབས་ཀྱི་གཤེགས། །ཇི་བཞིན་དུས་སུ་ཚུར་བྱོན་ལ། །བདག་གི་དངོས་གྲུབ་ཐམས་ཅད་སྒྲུབས། །བཛྲ་མུཾ། ཡེ་ཤེས་པ་རང་བཞིན་གྱི་གནས་སུ་གཤེགས། །དམ་ཚིག་པ་འབར་བའི་རྣམ་པར་གྱུར་པར་བསམ་ལ། མེ་ལོང་སྐབས་ཡོད་ཀྱང་མི་བཞག་པར་དུག་ཁྲག་གི་ཆུས་བསད་པའི་ཐལ་བ་ཐུགས་དམ་བསྐུལ་ཞིང་ཟློག་པའི་ཐལ་རྡེབས་དང་འགྲེལ་བར་དགྲ་ཕྱོགས་སུ་རླུང་ལ་བསྐུལ་བའམ། ཡང་ན་ཐལ་སོས་སྣོད་ངན་དུ་བྲུབས་ལ་མཆོད་རྟེན་ནམ་ལམ་རྒྱ་གྲམ་དུ་མནན། གང་ལྟར་ལས་གསོར་མི་རུང་བའི་གཟིར་མནན་བྲོ་ཡིས་མཇུག་བསྡུ་བ་ནི། དྲག་པོའི་ཕུར་བུ་ཐོགས། བྲོར་གྲུ་གསུམ་དངོས་སམ་ཡིད་ཀྱི་བསྐོར། ཧཱུཾ། ལྕགས་སམ་དྲག་པོའི་ཤིང་རྣམས་ལ༔ མགོ་བོ་རྒྱ་མདུད་རྩེ་ཟུར་གསུམ༔ ངོས་ལ་དྲག་པོའི་ལྷ་བཀོད་དེས༔ བཏབ་པས་དགྲ་བགེགས་བརླགས་པར་འགྱུར༔ ཧཱ་ཀརྨ་ཀཱི་ལི་ཀཱི་ལ་ཡ་མཱ་ར་ཡ་ཕཊ༔ ཨེ་ཡི་ཚོགས་ཀྱི་དཀྱིལ་འཁོར་དུ༔ ཧ་ལས་རྡོ་རྗེ་འཁོར་དང་བཅས༔ ཕྲག་དོག་གྱུར་པའི་སེམས་ཅན་རྣམས༔ རློག་པར་གྱུར་ལ་དབྱིངས་སུ་རོལ༔ ཧཱུཾ་བཞི་པ་བརྗོད་ལ། བརླག་མཛད་ལྷ་ལ་ཕྱག་འཚལ་ལོ༔ སྡང་བའི་དགྲ་ཡང་རྡུལ་དུ་རློག༔ གནོད་པའི་དགྲ་བགེགས་ཀྱང་རྡུལ་དུ་རློག༔ བར་ཆོད་དམ་སྲི་རྡུལ་དུ་རློག༔ འབྱུང་པོའི་ཚོགས་རྣམས་རྡུལ་དུ་རློག༔ ཅེས་བརྡུངས་སོ། །བདག་བསྐྱེད་དམ་དཀྱིལ་འཁོར་གྱི་མཇུག་བསྡུ། བསྔོ་སྨོན་གཤིས་བརྗོད་ཀྱིས་མཐའ་རྒྱས་གཞུང་ལྟར་དུ་བྱའོ། །བཀའ་གཏེར་རྡོ་རྗེ་ཕུར་པའི་གཞུང་གཞན་ནས། །དྲག་པོའི་སྦྱིན་སྲེག་རྒྱས་བསྡུས་ཅི་རིགས་གསུངས། །བསྟན་པའི་ཉི་མ་སྨིན་གླིང་གཏེར་ཆེན་རྗེས། །པད་གནུབས་མན་ངག་རང་གཏེར་གཅིག་དྲིལ་གྱི། །གཤིན་རྗེ་གཤེད་པོའི་ཧོམ་གྱི་ཡིག་ཆ་མཛད། །འདི་ཉིད་ཆོས་རྗེ་གླིང་དང་རྭ་སྟོན་གྱིས། །རང་གཏེར་གུར་དྲག་ཕུར་པ་སོ་སོར་སྦྱར། །སྐྱེས་ཆེན་དེ་དག་རྩོམ་པར་རྡུགས་མིན་ཀྱང༌། །གང་དེར་ལུང་དང་ལེགས་བཤད་ཆེ་བས་སོ། །སྤྱིར་ནི་ཕུར་གཤིན་ལམ་སྲོལ་ཐ་དད་ཀྱང༌། །རྫས་མདུན་ལ་སོགས་མངོན་སྤྱོད་སྤྱི་ཡིས་གནད། །དེ་བས་འདི་ཡང་དེ་ཉིད་གཞིར་བཟུང་ནས། །རང་ལུགས་ཐུན་མིན་གནད་ཀྱི་རྣམ་པར་སྤྲས། །རཏ་ཕུར་ཕྱོགས་འདིར་སྔོན་ཆད་མ་བྱུང་བའི། །ལེགས་བཤད་སྡེ་ཚན་རྣམས་ཀྱི་ཆ་རྐྱེན་དུ། །ཀརྨ་གུ་རུ་མཐུ་སྟོབས་དབང་ཕྱུག་གིས། །གསུང་བསྐུལ་མཛད་ངོར་དུས་མཐའི་སྔགས་རིགས་འཆང༌། །པདྨ་གར་དབང་འཕྲིན་ལས་འགྲོ་འདུལ་གྱིས། །ཁྲག་འཐུང་འགྱིངས་འདྲ་རྡོ་རྗེ་ཐུགས་ཀྱི་མཁའ། །མཐུ་རྩལ་དྲག་ལྡན་གནས་ཀྱི་སྙིང་པོར་བྲིས། །དགེ་ལེགས་ཡེ་ཤེས་འབར་བ་བསྐལ་པའི་མེས། །བསྟན་འགྲོར་འཚེ་བའི་མི་དང་མི་མ་ཡིན། །ཐལ་བའི་རྡུལ་བཞིན་བསྲེགས་ནས་བདེ་སྐྱིད་ཀྱིས། །རྫོགས་ལྡན་སྣང་བ་འོད་དུ་གསལ་བར་ཤོག །དགེ་ལེགས་འཕེལ། མེ་ཐུན་བརྡེག་སྐབས། དཔལ་ཆེན་སྐུ་ལས་མེ་དཔུང་རྣམ་ལྔར་འབར༔ མེ་ལྕེ་ཁྲོ་ཆུ་ཡང་སྤྲུལ་མཚོན་ཆ་ཡི༔ ཚྭ་ཚྭ་འཕྲོས་པས་ནད་གདོན་སྡིག་སྒྲིབ་སྲེགས༔ བར་ཆད་གདོན་བགེགས་བརླག་ཅིང་བཅོམ་པར་གྱུར༔ དྲག་སྔགས་མཐར། གནོད་བྱེད་དམ་སྲི་ཕོ་མོའི་སྲོག་ལ་རྃ་རྃ་ཙིཏྟ་རཾ་རཾ་ཐུལ་ཐུལ་ཛྙཱ་ན་ཨ་ན་ཙཀྲ་ཧཱུྃ་ཧཱུྃ་ཕཊ་ཕཊ༔ སྒྲུབ་ལ་བར་ཆད་བྱེད་པ་ཐམས་ཅད་མཱ་ར་ཡ་ཛྭ་ལ་རཾ་རཾ་ཨུཙྪ་ཏ་ཡ་ཕཊ༔ སརྦ་ཨནྟ་ར་ཤཱིནྟཾ་ཀུ་རུ་ཧཱུཾ་ཕཊ་རཾ་སྭཱཧཱ༔ སརྦ་མངྒ་ལཾ། །དགེའོ། །